LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL LIETUVOS RESPUBLIKOS SVEIKATOS APSAUGOS MINISTRO 2005 M. GRUODŽIO 5 D. ĮSAKYMO NR. V-943 „DĖL PIRMINĖS AMBULATORINĖS ASMENS SVEIKATOS PRIEŽIŪROS PASLAUGŲ TEIKIMO ORGANIZAVIMO IR ŠIŲ PASLAUGŲ IŠLAIDŲ APMOKĖJIMO TVARKOS APRAŠO TVIRTINIMO“ PAKEITIMO

2024 m. birželio 28 d. Nr. V-695

Vilnius

1. P a k e i č i u Pirminės ambulatorinės asmens sveikatos priežiūros paslaugų teikimo organizavimo ir šių paslaugų išlaidų apmokėjimo tvarkos aprašą, patvirtintą Lietuvos Respublikos sveikatos apsaugos ministro 2005 m. gruodžio 5 d. įsakymu Nr. V-943 „Dėl Pirminės ambulatorinės asmens sveikatos priežiūros paslaugų teikimo organizavimo ir šių paslaugų išlaidų apmokėjimo tvarkos aprašo tvirtinimo“:

1.1. Pakeičiu 7 punktą ir jį išdėstau taip:

„7. Pirminės ambulatorinės odontologinės asmens sveikatos priežiūros paslaugas ir pirminės ambulatorinės psichikos sveikatos priežiūros paslaugas teikiantys sveikatos priežiūros specialistai bei kiti specialistai negali viršyti maksimalaus jų aptarnaujamų prirašytųjų gyventojų skaičiaus:

Eil. Nr.	Sveikatos priežiūros specialistai ir kiti specialistai	Maksimalus prirašytųjų gyventojų skaičius (vieno etato darbo krūviui)
1	Gydytojas odontologas	4 500
2	Burnos higienistas	10 000
3	Gydytojas psichiatras (kai pirminės ambulatorinės psichikos sveikatos priežiūros paslaugos teikiamos suaugusiesiems)	17 000
4	Medicinos psichologas (kai pirminės ambulatorinės psichikos sveikatos priežiūros paslaugos teikiamos suaugusiesiems)	17 000
5	Psichikos sveikatos slaugytojas (kai pirminės ambulatorinės psichikos sveikatos priežiūros paslaugos teikiamos suaugusiesiems)	17 000
6	Socialinis darbuotojas (kai pirminės ambulatorinės psichikos sveikatos priežiūros paslaugos teikiamos suaugusiesiems)	17 000
7	Gydytojas vaikų ir paauglių psichiatras (kai pirminės ambulatorinės psichikos sveikatos priežiūros paslaugos teikiamos vaikams)	8 000
8	Medicinos psichologas (kai pirminės ambulatorinės psichikos sveikatos priežiūros paslaugos teikiamos vaikams)	8 000
9	Kitas komandos narys (psichikos sveikatos slaugytojas, socialinis darbuotojas, meno terapeutas ir (ar) medicinos psichologas) (kai pirminės ambulatorinės psichikos sveikatos priežiūros paslaugos teikiamos vaikams)	8 000“

1.2. Pakeičiu 27.5 papunktį ir jį išdėstau taip:

„27.5. Pirminės psichikos sveikatos priežiūros paslauga vaikams:

27.5.1. Už šią paslaugą mokama, kai vaikų ir paauglių psichiatras, medicinos psichologas ir kitas komandos narys (psichikos sveikatos slaugytojas, socialinis darbuotojas ir (ar) medicinos psichologas) (toliau kartu – vaikų ir paauglių komandos nariai), dirbdamas psichikos sveikatos centre vienu etatu, aptarnauja ne daugiau kaip 8 000 vaikų (vaikų ir paauglių komandos nariai psichikos sveikatos centre turi užimti ne mažiau kaip po 0,3 etato).

27.5.2. Jeigu vaikų ir paauglių komandos narių aptarnaujamų vaikų skaičius viršija 8 000 prirašytų prie psichikos sveikatos centro vaikų, už tą dalį pirminės psichikos sveikatos priežiūros paslaugų, kuri teikiama viršijant nustatytą normatyvą, mokama pagal Aprašo 27.4 papunktyje numatytus reikalavimus.“

1.3. Pakeičiu 27.5 papunktį ir jį išdėstau taip:

„27.5. Pirminės psichikos sveikatos priežiūros paslauga vaikams:

27.5.1. Už šią paslaugą mokama, kai vaikų ir paauglių psichiatras, medicinos psichologas ir kitas komandos narys (psichikos sveikatos slaugytojas, socialinis darbuotojas, meno terapeutas ir (ar) medicinos psichologas) (toliau kartu – vaikų ir paauglių komandos nariai), dirbdamas psichikos sveikatos centre vienu etatu, aptarnauja ne daugiau kaip 8 000 vaikų (vaikų ir paauglių komandos nariai psichikos sveikatos centre turi užimti ne mažiau kaip po 0,3 etato).

27.5.2. Jeigu vaikų ir paauglių komandos narių aptarnaujamų vaikų skaičius viršija 8 000 prirašytų prie psichikos sveikatos centro vaikų, už tą dalį pirminės psichikos sveikatos priežiūros paslaugų, kuri teikiama viršijant nustatytą normatyvą, nemokama.“

1.4. Pakeičiu 29 punktą ir jį išdėstau taip:

„29. Kiekvieno gyventojo, kuriam teikdama pirminės ambulatorinės psichikos sveikatos paslaugas PAASP įstaiga viršija Aprašo 7 punkto lentelės 3–9 punktuose nustatytą maksimalų prirašytųjų gyventojų skaičių, pirminės ambulatorinės psichikos sveikatos paslaugų metinė bazinė kaina mažinama 10 proc.“

1.5. Pakeičiu 29 punktą ir jį išdėstau taip:

„29. Kiekvieno gyventojo, kuriam teikdama pirminės ambulatorinės psichikos sveikatos paslaugas PAASP įstaiga viršija Aprašo 7 punkto lentelės 3–6 punktuose nustatytą maksimalų prirašytųjų gyventojų skaičių, pirminės ambulatorinės psichikos sveikatos paslaugų metinė bazinė kaina mažinama 10 proc.“

1.6. Pakeičiu 35 punkto lentelės 2.10.2 papunktį ir jį išdėstau taip:

„2.10.2	grupinė	12	Atlieka gydytojas psichiatras ar gydytojas vaikų ir paauglių psichiatras, ar medicinos (klinikinis) psichologas. Paslauga teikiama ne rečiau kaip 1–2 kartus per savaitę ir trunka 1–1,5 valandos. Grupėje turi būti ne mažiau kaip 4 ir ne daugiau kaip 10 asmenų. Jei grupėje yra mažiau nei 80 procentų grupę sudarančių asmenų, intervencija laikoma neįvykusia ir už ją nemokama. Skatinamasis priedas už kiekvieną paslaugą gavusį asmenį mokamas atskirai.“

2. N u s t a t a u, kad:

2.1. šio įsakymo 1.1, 1.2 ir 1.4 papunkčiai įsigalioja 2025 m. liepos 1 d.

2.2. šio įsakymo 1.3 ir 1.5 papunkčiai įsigalioja 2027 m. liepos 1 d.

Sveikatos apsaugos ministras	Arūnas Dulkys